L'Associació Gastronòmica Fideuà de Gandia presenta les activitats prèvies al XLIV Concurs Internacional
30 abril 2018

## L'Associació Gastronòmica Fideuà de Gandia presenta les activitats prèvies al XLIV Concurs Internacional30 abril 2018Última actualització: 14 juliol 2025

![](../gestion/img/AO__8641-copia.jpg)  
  

La regidora i membre de la Junta Directiva de l'Associació Gastronòmica Fideuà de Gandia, Liduvina Gil, acompanyada del president i el vicepresident de l'entitat, Avelino Alfaro i David Pardo, respectivament, ha presentat aquest matí les activitats prèvies organitzades dins de la celebració del 44 Concurs Internacional de Fideuà de Gandia.  
  
Uns tasts i Jornades Gastronòmiques destinades a complementar l'oferta del Concurs que serà presentat el pròxim 24 de maig a Foment a partir de les 19.30 hores. "_Són activitats prèvies que ja estan molt consolidades a la ciutat i que compten amb molta participació i que enguany comptaran com a novetat amb dos tasts de cerveses a més de dues de v_i" va explicar **Liduvina Gil**.  
Els tasts tindran lloc a Foment els dies 10, 17, 23 i 31 de maig i mentre que les jornades gastronòmiques es desenvoluparan del 25 de maig al 10 de juny on participaran 11 restaurants de Gandia i la platja.  
Els tiquets dels tasts tindran un preu de 8 €, i podran ser adquirits a Foment i al Centre Social Marcelí Pérez del Grau a partir del pròxim dimecres.  
  
**Avelino Alfaro** va destacar que "_al seu dia vam iniciar aquestes jornades com un complement però podem afirmar que ja s'han convertit en una part important del Concurs. En el cas de les tasts volem recomanar que els tiquets s'adquirisquen amb antelació, ja que l'aforament estarà limitat a 30 o 40 persones que és el nombre màxim que recomanen els experts que participaran". "Tindrem dos tasts de cervesa, una cervesa d'autor d'Alcoi i una altra de la marca Ambar. En el cas dels tasts de vi, la primera és una proposta nova, ja que maridarem els vins amb xocolata mentre que en la segona, el celler presentarà vins ecològics i orgànics_".  
  
Finalment, **David Pardo** va explicar que les Jornades Gastronòmiques comptaran amb la participació d'11 restaurants del Grau i la platja. En concret participaran els restaurants Casa Jose, Casa Concha, Rosario, Club Nàutic, Parsifal, Toni Galo, Almar, El Balcón de la Brisa, Chef Amadeo, La Parrilla i La Gastrocasa.  
  
"_Els restaurants oferiran un menú amb entrants diversos i tindran la fideuà com a plat principal. D'aquesta manera aconseguim posar el nostre plat estrella per augmentar la seua difusió als clients_" va explicar Pardo.

[Twittear](https://twitter.com/share)